CELEX: E2020C0047
Language: ro
Date: 2020-05-25 00:00:00
Title: Decizia delegată nr. 47/20/COL a Autorității AELS de Supraveghere din 25 mai 2020 de autorizare a Norvegiei să aplice derogări de la anumite norme comune în materie de siguranță a aviației în temeiul articolului 14 alineatul (6) din Regulamentul (CE) nr. 216/2008 [2020/1248]

3.9.2020   
            
            
               RO
            
            
               Jurnalul Oficial al Uniunii Europene
            
            
               L 288/26
            
         
      DECIZIA DELEGATĂ nr. 47/20/COL A AUTORITĂȚII AELS DE SUPRAVEGHERE
      din 25 mai 2020
      de autorizare a Norvegiei să aplice derogări de la anumite norme comune în materie de siguranță a aviației în temeiul articolului 14 alineatul (6) din Regulamentul (CE) nr. 216/2008 [2020/1248]
      AUTORITATEA AELS DE SUPRAVEGHERE,
      având în vedere actul menționat la punctul 66n din anexa XIII la Acordul privind SEE,
      având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), astfel cum a fost modificat (denumit în continuare „actul”), astfel cum a fost adaptat la Acordul privind SEE prin protocolul 1 la acesta și prin Decizia nr. 163/2011 a Comitetului mixt al SEE, în special punctul 3 litera (e) din anexa la decizia respectivă,
      având în vedere în special articolul 14 alineatele (6) și (7) din act,
      având în vedere avizul Comitetului AELS pentru transporturi emis la 6 mai 2020 prin procedura tacită, data inițială a avizului fiind prelungită cu o lună, în mod excepțional, ca urmare a crizei provocate de coronavirus,
      întrucât:
      Norvegia a notificat Autorității AELS de Supraveghere („Autoritatea”) și Agenției Europene de Siguranță a Aviației („Agenția”) intenția sa de a deroga de la cerințele prevăzute la punctul FCL.905.SFI din anexa I la Regulamentul (UE) nr. 1178/2011 al Comisiei (2), acordând instructorilor de zbor sintetic (synthetic flight instructors – „SFI”) privilegiul de a asigura instruire pentru solicitanții unui certificat de SFI fără să îndeplinească cerința de a avea cel puțin 3 ani de experiență ca instructor pentru calificarea de tip (type rating instructor – TRI).
      Articolul 14 alineatul (6) din act prevede că în cazul în care un nivel de protecție echivalent cu cel atins prin punerea în practică a normelor de aplicare a regulamentului poate fi realizat prin alte mijloace, statele membre pot acorda aprobări de derogare de la normele de aplicare în cauză, fără discriminări pe motive de naționalitate.
      În temeiul articolului 14 alineatul (7) din act, Autoritatea a evaluat necesitatea derogării solicitate și nivelul de protecție care decurge din derogarea solicitată, pe baza unei recomandări din partea Agenției, emisă la 29 octombrie 2019 (documentul nr. 1094402) și corectată la 6 noiembrie 2019 (documentul nr. 1095781). Autoritatea a luat, de asemenea, act de o derogare similară care a fost evaluată pozitiv de Comisia Europeană în Decizia 2014/69/UE a Comisiei (3) și concluzionează că modificarea va asigura un nivel de protecție echivalent cu cel atins prin aplicarea normelor comune privind siguranța aviației, sub rezerva îndeplinirii anumitor condiții.
      În temeiul articolului 1 din Decizia nr. 163/2011 a Comitetului mixt al SEE și al adaptării de la punctul 3 litera (a) din anexa la decizia menționată, se consideră că termenul „stat membru (state membre)” include, pe lângă semnificația acestuia din regulamentul menționat anterior, și statele AELS.
      În conformitate cu articolul 14 alineatul (7) din act, o derogare acordată unui stat AELS se notifică tuturor statelor AELS, care au la rândul lor dreptul de a o aplica. Prezenta decizie ar trebui așadar să se adreseze tuturor statelor AELS. Descrierea fiecărei derogări și condițiile aferente acesteia ar trebui să fie de natură să permită altor state AELS să aplice respectiva măsură atunci când sunt în aceeași situație, fără a necesita o nouă aprobare din partea Autorității. Cu toate acestea, statele AELS ar trebui să notifice aplicarea derogărilor, întrucât acestea pot avea efecte în afara teritoriului statului AELS respectiv.
      Măsurile prevăzute în prezenta decizie sunt conforme cu avizul Comitetului AELS pentru transporturi,
      ADOPTĂ PREZENTA DECIZIE:
      
                  1.
               
               
                  Norvegia poate deroga de la cerințele prevăzute la punctul FCL.905.SFI din anexa I la Regulamentul (UE) nr. 1178/2011, astfel cum se indică în anexa la prezenta decizie, sub rezerva respectării condițiilor specificate la punctul 4 din anexa la prezenta decizie.
               
            
                  2.
               
               
                  Toate statele AELS au dreptul de a aplica aceeași măsură, așa cum se specifică în anexa la prezenta decizie. Statele AELS notifică aplicarea măsurilor respective Autorității, Agenției și autorităților aeronautice naționale.
               
            
                  3.
               
               
                  Prezenta decizie se adresează statelor AELS. Prezenta decizie este autentică în limba engleză.
               
            
                  4.
               
               
                  Prezenta decizie se notifică Norvegiei, Islandei și Principatului Liechtenstein.
               
            
         Adoptată la Bruxelles, 25 mai 2020.
         
            
               Pentru Autoritatea AELS de Supraveghere, acționând în temeiul Deciziei de delegare nr. 103/13/COL,
            
            Högni KRISTJÁNSSON
            
               Membru responsabil al Colegiului
            
         
         
            Carsten ZATSCHLER
            
               Contrasemnatar în calitate de director,
            
            
               Afaceri juridice și administrative
            
         
      
      
         (1)  JO L 79, 19.3.2008, p. 1.
      
         (2)  Regulamentul (UE) nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă în temeiul Regulamentului (CE) nr. 216/2008 al Parlamentului European și al Consiliului (JO L 311, 25.11.2011, p. 1), astfel cum a fost adaptat la Acordul privind SEE prin protocolul 1 la acesta.
      
         (3)  Decizia 2014/69/UE a Comisiei din 6 februarie 2014 de autorizare a Suediei și a Regatului Unit să aplice derogări de la anumite norme comune privind siguranța aviației în conformitate cu articolul 14 alineatul (6) din Regulamentul (CE) nr. 216/2008 al Parlamentului European și al Consiliului (JO L 39, 8.2.2014, p. 60).
   
   
      
         ANEXĂ
         Derogare de către statele AELS de la Regulamentul (UE) nr. 1178/2011 în ceea ce privește privilegiile și condițiile aplicabile instructorilor de zbor sintetic
         1.   Descrierea cererii
         
         Norma FCL.905.SFI din anexa I la Regulamentul (UE) nr. 1178/2011 al Comisiei stabilește privilegiile unui instructor de zbor sintetic (SFI) și nu îi permite acestuia să asigure instruire pentru solicitanții unui certificat de SFI. Partea FCL oferă privilegiul de a asigura această instruire numai titularilor unui certificat de instructor pentru calificare de tip (TRI), cu condiția ca aceștia să aibă cel puțin 3 ani de experiență ca TRI.
         Prin scrisoarea din 11 iulie 2019 (documentul nr. 1080642), guvernul norvegian a notificat Autorității intenția sa de a deroga de la cerințele prevăzute la punctul FCL.905.SFI din anexa I. Guvernul norvegian a notificat Agenția Europeană de Siguranță a Aviației („Agenția”) prin scrisoarea din 20 august 2019 (documentul nr. 1084282).
         Norvegia a propus să acorde SFI privilegiul de a asigura instruire pentru solicitanții unui certificat de SFI fără să îndeplinească cerința de a avea cel puțin 3 ani de experiență ca TRI.
         2.   Evaluarea cererii
         
         2.1.   Caracterul necesar
         
         Norvegia arată că norma actuală FCL.905.SFI din anexa I la Regulamentul (UE) nr. 1178/2011 nu permite unui SFI să asigure instruire pentru solicitanții unui certificat de SFI. Partea FCL oferă privilegiul de a asigura această instruire titularilor unui certificat TRI, cu condiția ca aceștia să aibă cel puțin 3 ani de experiență ca TRI. Mulți SFI care lucrează ca formatori pentru cursurile SFI din Norvegia nu pot îndeplini cerința de a deveni TRI cu experiență de 3 ani. Prin urmare, aceștia nu vor putea continua să desfășoare activitatea de formatori pentru cursurile SFI. În plus, mulți dintre SFI actuali nu ar putea să îndeplinească cerințele aplicabile TRI din motive medicale.
         Pe baza evaluării de către Norvegia a situației actuale, numărul de TRI este insuficient pentru a asigura instruirea unui număr suficient de solicitanți ai unui certificat de SFI și pentru a satisface necesitățile de instruire ale sectorului. Prin urmare, va exista un deficit de instructori calificați să asigure această instruire, ceea ce ar perturba instruirea piloților, în special în domeniul aeronavelor de afaceri/ale întreprinderilor, dacă nu se oferă o derogare.
         2.2.   Echivalența nivelului de protecție
         
         Norvegia a propus ca SFI care nu îndeplinesc cerința de a avea cel puțin 3 ani de experiență ca TRI să li se permită să asigure instruire pentru solicitanții unui certificat de SFI. SFI în cauză trebuie să aibă cel puțin 3 ani de experiență în domeniul instruirii ca SFI, să fi urmat un curs specific de formatori SFI de 2 zile asigurat de un formator SFI și să fi susținut cu succes o evaluare a competenței. În plus, Norvegia a propus ca SFI respectivi să li se ceară să susțină cu succes o evaluare a competenței pe parcursul unui curs de pregătire SFI pentru a menține valabilitatea privilegiului lor de formatori SFI.
         Agenția a fost de acord cu evaluarea Norvegiei conform căreia derogarea preconizată asigură un nivel de protecție echivalent cu cel atins prin aplicarea normelor comune de siguranță a aviației, în special cu cerințele suplimentare de formare și de verificare propuse.
         3.   Descrierea derogării
         
         Prin derogare de la punctul FCL.905.SFI din anexa I la Regulamentul (UE) nr. 1178/2011, Norvegia poate să acorde SFI care nu îndeplinesc cerința de a avea cel puțin 3 ani de experiență ca TRI privilegiul de a asigura instruire pentru solicitanții unui certificat de SFI.
         4.   Condiții aferente aplicării derogării
         
         SFI în cauză trebuie să aibă cel puțin 3 ani de experiență în domeniul instruirii ca SFI, să urmeze un curs specific de formatori SFI de 2 zile asigurat de un formator SFI și să susțină cu succes o evaluare a competenței.
         5.   Aplicabilitatea generală a derogării
         
         Toate statele AELS pot aplica această derogare, sub rezerva îndeplinirii condițiilor descrise la punctul 4.